Висенте Уидобро
Мелница

Превод от испански: Александър Муратов, Атанас Далчев, 1968

chitanka.info

Вятърът е като муле търпелив.

Вечно се върти, върти, върти,

часовете, мелнице, мели,

скоро пролетта ще дойде

и крилата ти със цвете ще накичи.

Вечно се върти, върти, върти,

дните, мелнице, мели,

скоро лятото ще дойде

и във кулата си плодове ще имаш.

Вечно се върти, върти, върти,

месеците, мелнице, мели,

скоро есента ще дойде

и в разпятието си ще бъдеш тъжна.

Вечно се върти, върти, върти,

мелнице, годините мели,

скоро зимата ще дойде

и ще смръзнат твоите сълзи.

Ето истинската мелница в света.

Не забравяйте й само песента.

Води тя дъждът и хубавото време,

води четир’те годишни времена.

Мелнице на смърт и на живот.

Миговете ти като часовник стар мелѝ.

Миговете също са зърна.

Мелнице на мъката и на доброто,

бели ще направи нашите коси

на времето брашното.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.